《满江红 其二 冬夜和《乌丝词》中《怅怅词》韵》
清代·王策

颈骨崚嶒，从不解、移头换面。长只学、枯蝉吸露，疲驴龁荐。

梦里寻仙随意遇，醉中说鬼凭空撰。纵呼牛、呼马亦佳名，由人便。

看不及，脩罗战。赴不及，瑶池宴。更花枯到笔，尘灾及砚。

閒则吹箫游酒肆，病惟持钵依歌院。有知音、红粉念余贫，贻双钏。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。